# LAPUAN TUOMIOKIRKON KIRKKOTEKSTIILIEN SYMBOLIIKKAA

# 25.10.2020

# Henna Mantere

VILLA

Kirkkotekstiilien materiaalina on villa. Villa on Karitsan vaate ja se kuvaa Karitsan mahdollistamaan armoon pukeutumista. Kankaan struktuuri on kuin elämän monisäikeinen kudelma. Kangas on teollisesti kudottua verhoilukangasta, johon kuviot on toteutettu villalangoilla, käsin kirjomalla.

Villa valikoitui materiaaliksi myös käytännöllisyytensä vuoksi. Se on kulutusta kestävää ja likaa hylkivää. Tavoitteena on, että nämäkin tekstiilit palvelevat käytössään vuosikymmenien yli. Villa on lisäksi ihanteellinen kirjontamateriaali, sillä se muokkautuu höyryttämällä, jolloin kirjontapistojen kiristämän kankaan saa viimeisteltyä suoraksi.

KUVIOINTITEKNIIKKA

Kuviot on toteutettu villakirjonnalla. Se on vanha, kansanomainen koristelutapa, jossa käytetään melko paksua kirjontalankaa. Tekniikka edellyttää pelkistettyjä kuvioita. Tämä soveltuu kirkkotekstiileihin, sillä isokokoiset kuviot erottuvat kauas suuressa tilassa.

# VIHREÄ

Ruohikon ja koivikon vihreä, joka ympäröi meitä kesäisin, kuvaa jokapäiväisiä toimia ja velvollisuuksia, joissa Jumalan läsnäolo on jatkuvasti mukana.

ANTEPENDIUM

Puulla on useita vertauksia, mm. elämänpuu, Kristus ja seurakunta, hyvän ja pahan tiedon puu.

LUKUPULPETIN LIINA

Ruisleipä viittaa Isä meidän rukoukseen ”Anna meille tänä päivänä meidän jokapäiväinen leipämme.” Se myös muistuttaa luottamaan Jumalan huolenpitoon ”Katsokaa taivaan lintuja: eivät ne kylvä, eivät ne leikkaa eivätkä kokoa varastoon, ja silti teidän taivaallinen Isänne ruokkii ne. Ja olettehan te paljon enemmän arvoisia kuin linnut!” (Matt6:26)

KIRJALIINA

Kala siinä muodossa, kun se saarnastuolin liinassa nähdään, on alkuseurakunnan käyttämä salamerkki, jolla kristityt tunnistivat toisensa. Merkin äärellä ”tunnustamme yhteisen uskomme”. Kalaa tarkoittavan kreikankielisen sana kirjaimet (i-kh-th-y-s) ovat samat kuin alkukirjaimet sanoissa Iesous Khristos Theou Hyios Soter = Jeesus Kristus Jumalan Poika Vapahtaja.

# PUNAINEN

Punainen on tulen väri, mikä liitetään Pyhään henkeen. Punainen on myös veren väri ja kertoo Kristuksen uhrikuolemasta ja sovituksesta. Se kuuluu marttyyrien ja muiden Kristuksen todistajien muistopäiviin. Rakkauden värinä punainen kertoo sekä Jumalan rakkaudesta, että rakkaudesta lähimmäisiin.

ANTEPENDIUM

Aihetta kutsutaan apilaristiksi. Siinä on kaksitoista sydäntä, kahdentoista apostolin mukaan. Keskellä on Kristuksen sydän suurimpana.

LUKUPULPETIN LIINA

Tohnin akkuna, Isonkyrön keskiaikaisen emäkirkon mukaan. Se kertoo seurakunnan historian vaiheista ja Jumalan siunauksen pysymisestä ajasta aikaan. Akkunan terälehtien määrä on "ihmisen luvuksi" sanottu kuusi, sillä Jumala loi ihmisen kuudentena päivänä. Tohnin akkuna on kirkon päätyseinässä, Tohnin kiven alla. Legendan mukaan Tohnin äijä kantoi kiven Simpsiöltä Kyröölle.

KIRJALIINA

Kyyhkynen on Pyhän Hengen vertauskuva, sillä ”Kun Jeesus oli kastettu, nousi hän kohta vedestä, ja katso, taivaat aukenivat, ja hän näki Jumalan Hengen tulevan alas niin kuin kyyhkysen ja laskeutuvan hänen päällensä. (Matt. 3:16)

# VIOLETTI

Kyseinen violetin sävy muistuttaa monien kukkien, kuten harakankellon tai iiriksen väriä ja siten katoavaisuutta. Violetti on myös odotuksen väri. Tässä yhteydessä, kesän kukkien sävyisenä se liittyy Jumalan valon, lämmön ja paratiisin ihanuuden odotukseen.

ANTEPENDIUM

Maitohorsma on kotoinen kasvi, jonka jokainen, nelilehtinen kukka on kuin pieni risti. Kukkien taakse piirtyy kaariviiva - elämänkaari ja maanääri. ”Ihmisen elinpäivät ovat niin kuin ruoho, hän kukoistaa niin kuin kukkanen kedolla. Kun tuuli käy hänen ylitsensä, ei häntä enää ole, eikä hänen asuinsijansa häntä enää tunne. Mutta Herran armo pysyy iankaikkisesta iankaikkiseen niille, jotka häntä pelkäävät, ja hänen vanhurskautensa lasten lapsille, niille, jotka pitävät hänen liittonsa ja muistavat hänen käskynsä ja noudattavat niitä.” (Ps 103:15-18)

LUKUPULPETIN LIINA

Vaaka muistuttaa viimeisestä tuomiosta. Teot punnitaan, mutta sittenkin niiden keskellä on sovitustyön tunnus, risti.

KIRJALIINA

Tiimalasi kertoo ajan kulumisesta. Se kehottaa parannukseen, ennekuin hiekka valuu loppuun. Tässä toteutuksessa tiimalasi on vai puolillaan hiekkaa, kukaan meistä ei tiedä päiviensä määrää.

# VALKOINEN

Valkoinen on taivaallisen kirkkauden ja Jumalan kasvojen vertauskuva. Ilmestysten ja ilosanoman tuojat loistavat kirkkaina kuin aurinko. Valkoinen liittyy ilosanoman tuojiin ja siksi valkoinen on myös ilon väri. Se on myös uudestisyntymisen ja puhtauden väri: ”Vaikka teidän syntinne ovat veriruskeat, tulevat ne lumivalkeiksi; vaikka ne ovat purppuranpunaiset, tulevat ne villanvalkoisiksi.” (Jes 1:18) Keltaisella toteutetut kuviot vertautuvat kultaan, luterilaisen vaatimattomalla tavalla.

ANTEPENDIUM

Voitonseppele on iankaikkisen elämän vertauskuva. ”Autuas se, joka koettelemuksessa kestää. Sen kestettyään hän on saava voitonseppeleeksi elämän. Jumala on sen luvannut niille, jotka häntä rakastavat.” (Jas 1:12) ”Ole uskollinen kuolemaan asti, niin minä annan sinulle voitonseppeleeksi elämän (Ilm 2:10). Voidaan ajatella, että vihreän antependiumin elämänpuun lehvät kiertyvät lopulta voitonseppeleeksi.

LUKUPULPETIN LIINA

Valkoisia tekstiilejä käytetään jouluna ja pääsiäisenä. Niiden kummankin teksteihin liittyvät ilosanoman tuovat enkelit. Enkelit toimivat myös suojelusenkeleinä ”Herran enkeli on asettunut vartioon. Hän suojaa niitä, jotka palvelevat Herraa, ja pelastaa heidät.” (Ps 34:8)

KIRJALIINA

Vihkiristi kuvaa Kristusta maailmanpiirin keskellä. Hänen voimansa ulottuu kaikkiin ilmansuuntiin, maanääriin saakka.

# MUSTA

Musta on pimeyden, syvän surun ja katoavaisuuden väri. Kankaissa mustan seassa on hiukan vaaleampiakin kuituja, sillä synkimmälläkin hetkellä kristityn pimeydessä kajastaa aavistus ylösnousemuksen toivosta ja kuoleman voittamisesta, sekä uuden päivän sarastuksesta.

ANTEPENDIUM

Omega ja Alfa ovat poikkeavassa järjestyksessä, sillä loppu on myös alku. Ristiinnaulitun naulat kertovat kärsimyksestä ja sovituksesta.

LUKUPULPETIN LIINA

Auringonpimennys kertoo pitkänperjantain tarinaa: ”Ja oli jo noin kuudes hetki. Niin yli kaiken maan tuli pimeys, jota kesti hamaan yhdeksänteen hetkeen, sillä aurinko oli pimentynyt”

KIRJALIINA

”ja temppelin esirippu repesi keskeltä kahtia. Ja Jeesus huusi suurella äänellä ja sanoi: "Isä, sinun käsiisi minä annan henkeni." Ja sen sanottuaan hän antoi henkensä.” (Luu 23:44-46)